Kolme ihmistä ja epäilty ampuja kuolivat ammuskelussa Liegessä.

Belgian Liegessä tapahtui tiistaina aamupäivällä terrori-iskuna tutkittava hyökkäys, jossa kuoli tekijän lisäksi kolme ihmistä.

Teräaseella varustautunut mies yllätti poliisit takaapäin ja vei toiselta aseen. Hän pakeni ammuskelun jälkeen kouluun ja otti naisen panttivangiksi.

Poliisin erikoisyksikkö ampui epäillyn. Hän on mediatietojen mukaan 36-vuotias pikkurikollinen, joka oli vapautunut vankilasta maanantaina.

Kaksi poliisia on saanut surmansa työtehtävissä Belgian Liegessä tiistaina. Belgialaismedian mukaan poliisit ampunut henkilö on " neutraloitu " eli tehty vaarattomaksi. Myöhemmin media täsmensi, että ampuja on kuollut.

Nykytietojen mukaan ampuja avasi tulen poliiseja kohti yhdellä Liegen pääkaduista sijaitsevalla kahvilalla. Kahden kuolleen poliisin lisäksi kaksi poliisia haavoittui, Liegen poliisi kertoi Facebookissa. Poliisien ohella tekijä ampui myös yhden siviilin. Liegen syyttäjänviraston tiedottaja on vahvistanut uutistoimisto AFP:lle kolmen ihmisen ja ampujan kuoleman.

Paikallinen syyttäjä kertoi myöhemmin tiedotustilaisuudessa, että hyökkääjä oli käynyt poliisien kimppuun takaapäin veitsen kanssa, vienyt toisen poliisin aseen ja ampunut sen jälkeen molemmat. Tämän jälkeen ampuja oli ampunut pysäköidyssä autossa matkustajana olleen 22-vuotiaan miehen. Surmatut poliisit olivat naisia.

RTBF:n tietojen mukaan hyökkääjän käyttämä teräase oli mattoveitsi.

Surmien jälkeen tekijä pakeni läheiseen kouluun ja piti hetken aikaa naista panttivankinaan. Hän yritti paeta paikalta ja haavoitti poliisia ampumalla jalkaan, ennen kuin hänet ammuttiin.

Syyttäjänviraston mukaan epäillyn pysäytti poliisin erikoisyksikkö.

Sivullisten kuvaamilla videoilla kuuluu lukuisia laukauksia. Kuva- ja videomateriaalin perusteella paikalla oli huomattavan paljon poliiseja. Osalla poliiseista oli vain käsiaseet, osalla taktiset varusteet ja konepistoolit.

Välikohtaus alkoi noin puoli 11:ltä paikallista aikaa. Ampujan kuolemasta kerrottiin kello 11.

Sivullisen kuvaamalla livevideolla kuului yksi laukaus, jonka jälkeen poliisit lähtivät liikkumaan sisään koulurakennukseen. KUVAKAAPPAUS VIDEOLTA / PIERRE ETIENNE / FACEBOOK

Vapautui juuri vankilasta

Tekojen motiivista tai ampujan henkilöllisyydestä ei ole vahvistettua tai varmaa tietoa, mutta terrorismia epäillään. Tutkinnan johto on siirretty terrorismisyyttäjille.

- Tapauksessa on tekijöitä, jotka viittaavat siihen suuntaan, että tämä oli terroristinen teko, valtakunnansyyttäjänviraston tiedottaja Eric Van Der Sypt kommentoi uutistoimisto AFP:n mukaan.

La Libren mukaan ampuja olisi ennen tekojaan ylistänyt jumalaa arabiaksi, mikä voisi viitata ääri-islamistiseen tekijään. Samaa sanoi RTL Infolle asiaa kommentoinut nuorukainen nimeltä Jason.

- Näin henkilön, jolla oli kaksi asetta ja joka huusi allahu akbar.

Yleisradioyhtiö RTBF:n mukaan tekijä olisi nimeltään Benjamin Herman. Hän oli kotoisin Rochefortista ja syntynyt Belgiassa vuonna 1982. Hän vapautui vankilasta vasta eilen. Hänellä oli taustallaan omaisuusrikoksia ja lieviä huumausainerikoksia. RTL Infon mukaan hän olisi radikalisoitunut vankilassa.

Iltalehti.fi seuraa tilannetta.